ህዝቡ በህዳሴው ጉዞ ከመንግስት ጎን እንዲቆም ተጠየቀ
መንግስት በኢኮኖሚ፣ በማህበራዊና ፖለቲካዊ ዘርፎች የጀመራቸውን የህዳሴ ጉዞዎች እንዲሳኩ የህብረተሰቡ ሁለንተናዊ ተሳትፎ  አስፈላጊ መሆኑን ጠቅላይ ሚኒስትር ኃይለማርያም ደሳለኝ ገለጹ ። "መጪው ዘመን የኢትዮጵያ ከፍታ ነው" በሚል አዲሱን ዓመት ለመቀበል ለ10 ቀናት የተከናወኑ አገራዊ ኩነቶች በሚሊኒየም አዳራሽ በተካሄደው የአዲሱ ዓመት መቀበያ ክብረ በዓል ተጠቃሏል። ጠቅላይ ሚኒስትር ኃይለማርያም በዚሁ ወቅት እንደገለጹት፤ የአገሪቷን ህዳሴ ለማረጋገጥ ከሚሊኒየም በኋላ በተለኮሰው ችቦ ባለፉት 10 ዓመታት ድህነትን ከስር ነቅሎ ለማጥፋት ዘርፈ ብዙ ተግባራት ተከናውነዋል። "ድህነትን ለመዋጋት ፣የአገሪቷ የኢኮኖሚ ዋልታ የሆነውን ግብርና ለማዘመንና ግብርናው ኢንዱስትሪውን የሚደግፍ ከማድረግ አኳያ ውጤት የተገኘበት ስራ ተሰርቷል" ብለዋል። ከተሞችም ካንቀላፉበት በመነሳት የእድገትና ብልፅግና ጭላንጭል ማየት ጀምሯል ነው ያሉት ። ስራ አጥነትን ለመቀነስና ወጣቱን ኢኮኖሚያዊ ተጠቃሚ ለማድረግ  በጥቃቅንና አነስተኛ ዘርፍ በማሰማራት ራሳቸውን የቻሉ ወጣቶችን ማፍራት መቻሉን ገልጸዋል። "እነዚህ ሁሉ ትግሎች ስኬታማ የሆኑት የህብረተሰቡ የነቃ ተሳትፎና ርብርብ በመኖሩ ነው" ያሉት ጠቅላይ ሚኒስትሩ፤ በኢኮኖሚ፣ በማህበራዊና ፖለቲካዊ ዘርፎች የጀመራቸውን የህዳሴ ጉዞዎች እንዲሳኩ የህብረተሰቡ ሁለንተናዊ ተሳትፎ  አስፈላጊ መሆኑን አመልክተዋል። መለስተኛ ልዩነቶች ቢኖሩም በኢትዮጵያዊነትና በአገራዊ ስራዎች ላይ በቁርጠኝነት የሚሳተፍ ህዝብ እንዳለ በታሪክ ብቻ ሳይሆን "አሁንም እየታየ መሆኑን በህዳሴው ማረጋገጥ ችለናል" ብለዋል። በአዲሱ ዓመት መንግስት የተጀመረውን ህዳሴ ለማስቀጠል ቀዳሚ በሆነው በድህነት ቅነሳ ላይ በስፋት እንደሚሰራ አረጋግጠዋል። "ሙስናን ለመከላከልና ተጠያቂነትን ለማምጣት የተጀመረው እንቅስቃሴ ተጠናክሮ ይቀጥላል" ብለዋል። የባለሃብቶች ሞተር ሆነው ኢኮኖሚውን እንዲመሩ እንደሚደረግም ጠቅሰዋል። በመሰረተ ልማት ዘርፍ የሚታዩ የኤሌትሪክ ኃይል ችግርና የሎጅስቲክስ አገልግሎት (የግብዓት አቅርቦት) ስራዎች ላይ በትኩረት ይሰራል። ለነዚህ ሁሉ ስራዎች መሳካት ታዲያ የህብረተሰቡ በተለይም የችግሩ መፍትሄ በወጣቱ ትክሻ ላይ የሚወድቅ በመሆኑ ሁሉም ኢትዮጵያዊ  ከመንግስት ጎን በመቆም የድርሻውን እንዲወጣ ጠይቀዋል። አዲሱ ዓመት ለሁሉም ኢትዮጵያዊ የፍቅር፣ የሰላምና የመከባበር ባህሎች የሚዳብሩበት እንዲሆን ምኞታቸውን ገልጸዋል (ኢዜአ)።    